Péter első levele VIII.
Szenvedni Isten akarata szerint
1Pt 4,12-19
Lekció: 
 
Youcef Nadarkhani egy iráni keresztyén lelkipásztor, akit 2009-ben, 34 éves korában tartóztattak le, mert felszólalt a gyerekek kötelező Korán-oktatása mellett, mondva, hogy vallási szabadság van az országban. A rendőrség először a tiltakozás miatt zárta börtönbe, majd később a vádat hitehagyásra és a muszlimok evangelizálására változtatta. Majd egy év múlva állt bíróság elé, ahol is kötél általi halálra ítélték a muszlim hit elhagyásáért. A börtönben a hatóságok minden eszközt bevetettek, hogy visszatérítsék az iszlám hitre – köztük a gyógyszerezést is. Youcef ellenállt, és kitartott Krisztusban való hite mellett. Ezután feleségét is letartóztatták, és végül életfogytiglanra ítélték – miközben nem engedték, hogy ügyvéde mellette legyen a per során. Később Youcef halálos ítéletét a legfelsőbb bíróság helybenhagyta. Végül óriási nemzetközi nyomásra, alig kevesebb, mint 3 év börtön után, Youcefet kiengedték. Ám a történet nem ért véget: pár hónap múlva újra börtönbe vitték, és nem sokkal később az őt és feleségét védő ügyvédet is bezárták. Várhatóan újabb vádemelés és tárgyalás következik.[footnoteRef:1] [1:  http://www.prisoneralert.com/pprofiles/vp_prisoner_214_profile.html ] 

Mindez csupán egy kis ablak arra az óriási szenvedésre, amely folyik a világban. Miért kellett Youcefnek három évet a börtönben elveszíteni, miközben nem láthatta feleségét és két gyermekét? Miért van olyan sok szenvedés a világban – legyen szó üldözésről, betegségről, lelki terhekről? És különösen: ha van Isten, miért bántja az övéit? Miért nincs nyugodt, békés életünk? Ezen a mai alkalmon azt szeretném megmutatni, hogy keresztyénként ezek a kérdések megválaszolhatóak. Keresztyénként van magyarázatunk a szenvedésre. Sőt, keresztyénként megtanulhatunk még örülni is a szenvedések között.
[bookmark: _GoBack]Más látkép a szenvedésről
Nem szeretjük a szenvedést – ez tény. Félünk a fájdalomtól. Sokszor meglepődünk, hogy Isten miért engedi meg a betegséget vagy anyagi nehézséget az életünkben. Igazságtalannak tartjuk, hogy bár az ő gyermekei vagyunk, de ettől még lelki terheink nem csökkennek. Sőt adott helyzetben szégyelljük, ha kigúnyolnak, szégyelljük a hitetlenek előtt, hogy keresztyénekként problémáink vannak, amikre nem tudjuk a megoldást. Így van, ugye, szeretett budapesti gyülekezet?
Péter apostol ebben a levélben egy más látképet ad nekünk a szenvedésről. Azt mondja, hogy ne lepődjünk meg, ha szenvedünk, ne tartsuk különösnek (4,12). Sőt, örüljünk neki (13. v.)! Ne vegyük könnyen ezeket a szavakat. Lehet, hogy már ismerősnek tűnik a Biblia e gondolata. Sőt, lehet, hogy tudjuk, így „kellene” érezni, gondolkodni. Ám én most szívetek őszinteségét szeretném. Valljuk be, hogy örülni a fájdalmak között nem megy. Ez a gondolat megdöbbentő, radikális, idegen a világtól. Egy egyszerű „elfogadom” nem teszi meg – az ige mélyére kell mennünk, hogy megértsük, Péter mi alapján mondhatja ezt.
Ám előtte tisztáznunk kell egy dolgot: mi az a szenvedés, amiről itt Péter beszél? Első olvasásra úgy tűnik, hogy Péter kizárólag az üldözésről beszél, amikor Krisztus nevéért gyaláznak (4,12). Tény, hogy amikor azért vetnek börtönbe, azért vernek, gúnyolnak, mert keresztyének vagyunk – ahogy ez e gyülekezet esetében is történt –, akkor ez Krisztus nevéért való szenvedés. Ám csupán ez lenne a keresztyén szenvedés? Nekünk, akiknek megadatott, hogy vallásszabadságban éljünk, ezek az igék nem mondanak semmit? Meggyőződésem, hogy nem. Nem csupán az üldözés a keresztyén szenvedés. A 19. versben Péter azt írja, hogy „akik az Isten akaratából szenvednek”. Nos, csak az üldözésben szenvedünk Isten akaratából? Nem hiszem. Jakab például a szenvedő hívő példájaként hozza fel Jóbot (Jak 5,10-11), aki keményen szenvedett vagyona, gyerekei elvesztésétől, Isten távolságától, az emberek megvetésétől – ám Jóbnak nem volt része üldöztetésben. Minden szenvedés – nemcsak az üldöztetés – megpróbálja hitünket, és kísért, hogy hagyjuk ott az engedelmesség útját.
Vagyis a Krisztusért való szenvedés valójában minden olyan fájdalom, kellemetlenség, amellyel az Istennek való engedelmesség útján találkozunk – legyen ez rák, belső küzdelem vagy hátrányos megkülönböztetés.[footnoteRef:2] Nem a szándékos fájdalomokozás teszi a kínt Krisztusért való szenvedéssé, hanem az, hogy mi hűek akarunk lenni Istenhez, és nem zúgolódunk, bármi is történjen.[footnoteRef:3] [2:  John Piper: Desiring God, 257. old.]  [3:  Uott, 257. és 260. old.] 

Vagyis bár kevesebb üldöztetést, gúnyolódást tapasztalunk mi ma, a 21. századi Magyarországon, mint Pál az 1. században, ám a Krisztusért való szenvedésben ugyanúgy részünk van. A kérdés, hogyan viszonyulunk a fájdalmainkhoz.
Boldogok a Krisztus nevéért szenvedők
Péter szerint boldogok vagyunk, ha Krisztusért ér fájdalom – két okból is.
Krisztus szenvedésében osztozunk. Először is, mert minden kín, amely együtt jár a keresztyénséggel, valójában a Krisztushoz való kötődésünket jelzi. „13Sőt amennyiben részetek van a Krisztus szenvedéseiben, örüljetek, hogy az ő dicsőségének megjelenésekor is vigadozva örvendezhessetek.” A szenvedésünk nem értelmetlen. Ez Isten akarata szerint történik, Istennek célja van ezzel: az, hogy a mi szenvedésünk része legyen Krisztus szenvedésének, és kipótolja azt. 
Mindezt természetesen nem úgy értem, hogy a szenvedésünknek bármilyen üdvözítő vagy bűneltörlő ereje lenne. Nem, még millió évnyi szenvedéssel sem tudnánk magunkat vagy mást egyetlen bűntől sem megtisztítani. Erre csak Krisztus vére képes. Hanem úgy értem ezt, ahogy Pál írja a Kolossé levélben:
„Most örülök az értetek viselt szenvedéseimnek, és betöltöm, ami hiányzik a Krisztus szenvedéseiből az én testemben az ő testéért, amely az egyház.” (Kol 1,24)
Krisztus szenvedésével megváltotta népét, az egyházat, és kiengesztelte az Atyát a mi bűneinkért. Egyetlen áldozatával örökre tökéletessé tett minket (Zsid 10,14). Ilyen értelemben nincs részünk Krisztus szenvedéseiben, és nem hiányzik semmi abból. Azonban Istennek van egy terve a szenvedésünkkel. A nyomorúságokat Isten nemcsak közömbösen megengedi, vagy impotens módon hagyja, hogy megtörténjenek. Hanem azt akarja, hogy a szenvedésünkön keresztül mutassuk meg a világnak Isten szeretetét. Amikor szenvedek, a természetes reakciónk az, hogy meneküljünk, vagy befelé forduljunk és magunkkal törődjünk. Ám Isten azt akarja, hogy amikor Krisztushoz hasonlóan osztozunk a szenvedésben, akkor ezt fogadjuk el, tűrjük el, ne lázadjunk. Sőt, még ennél többet kér: azt, hogy a fájdalmaink ellenére is törődjünk másokkal, és hirdessük a kereszt üzenetét. Emlékszünk ugye, hogy Péter korábban azt mondta, hogy ha rágalmaznak és bántanak is minket, legyünk készek mindig megfelelni Krisztusról (1Pt 3,15-16).
Mindebben valójában Krisztus példáját követjük. Ő ugyanígy tett: miközben a kereszten szenvedett, még ott sem magával törődött, hanem Jánosra bízta édesanyját, bíztatta a síró asszonyokat, evangelizálta a mellette függő latrot. Mindezeken keresztül nyilvánvalóvá vált benne Isten ereje. Hozzá hasonlóan Isten nekünk is részt ad Krisztus szenvedéseiben, hogy a szenvedésben való engedelmességen és a szenvedés ellenére való bizonyságtételen keresztül megmutathassuk a világnak Krisztus szeretetét. Azt a szeretetet, amely nagyobb e világnál. Azt a szeretetet, amely ésszel nem magyarázható – hiszen ki akarna mással törődni, amikor neki fáj? Csak az, akiben Krisztus lelke és ereje van.
Miért szenvedünk tehát? Azért, mert Isten annyira szereti ezt a világot, hogy a mai időben is meg akarja mutatni az ő szeretetét és kegyelmét a mi szenvedésünkben. Emberileg ez őrültségnek hangzik. Miért szólítana meg bárkit az én szenvedésem? Ám valójában az a készség, hogy Krisztusért vállaljuk a szenvedést, beszél a világnak. Emlékezzünk István vértanúra, aki kész volt bátran meghalni Krisztusért – az ő példája megtörte a tarsusi Saul szívét, és előkészítette megtérését. Vagy idézhetünk egy mostani esetet. Sergei Kourdakov a szovjet titkosrendőrség ügynöke volt, és az volt a feladata, hogy két-három emberével rajta üssön a keresztyéneken, amikor összegyűlnek imádkozni, és brutális módon vegye rá őket, hogy adják fel a hitet. Leírja, hogy egyik alkalommal egy gyönyörű lányt kaptak el, és az egyik legkeményebb embere teljes erejéből a falnak vágta, úgy hogy öntudatlanul zuhant a földre. Ám legnagyobb megdöbbenésére egy másik alkalommal a lány megint ott volt az imaközösségen. Ekkor elborult az agya, és két legényének megparancsolta, hogy fogják le a lányt, és addig verte, amíg tiszta vér, zúzódás és nyílt seb lett a lány háta. Majd jött egy következő rajtaütés, és legnagyobb megdöbbenésére a lány megint ott volt. Az egyik legénye már rárohant, mikor egy másik védelmezően a lány elé állt, és azt mondta:
- Vissza! 
- Mi az, magadnak akarod? – kérdezte a másik vigyorogva.
- Nem, nem bánthatod! Neki van valamije, ami nekünk nincs!
Ez a mondat szöget ütött Sergei fejébe és szívébe, és végül Krisztushoz vezette. Ezzel a lánnyal soha többet nem találkozott – de az a hajlandóság, ahogy Krisztusért vállalta a szenvedést, megadásra késztette.[footnoteRef:4] [4:  Uott, 275-278. old.] 

A mi szenvedéseink nem ilyen brutálisak. Azonban ugyanúgy alkalom, hogy Isten ereje és a Krisztus iránti szeretet megmutatkozzon az életünkben. Ugyanis, ahogy Péter írja: „Boldogok vagytok, ha Krisztus nevéért gyaláznak titeket, mert megnyugszik rajtatok az Istennek és a dicsőségnek Lelke.” A dicsőség lelke, a Szentlélek nem hagy el minket a szenvedés között. Akkor sem, ha olyan távolinak érezzük Istent, imáinkat száraznak, életünket üresnek. Ő ígéri, hogy jelen lesz, ha hitből szenvedünk.
Sőt, előre nézhetünk a jövőre: „amennyiben részetek van a Krisztus szenvedéseiben, örüljetek, hogy az ő dicsőségének megjelenésekor is vigadozva örvendezhessetek.” A Szentírásban nem ezen a világon van a hangsúly. Tény, hogy szenvedünk, és ez nagyon fáj. Azonban ha hitből szenvedünk, ha engedelmesen szenvedünk, ha Krisztusért szenvedünk, akkor nemcsak ebben osztozunk Krisztussal, hanem a jövőbeli dicsőségben is. A szenvedésed bizonyíthatja, hogy Isten gyermeke, a menny örököse vagy.
Megtisztításunk eszköze. Ezentúl Péter ad egy másik okot is a szenvedésre: „17Mert itt az ideje, hogy elkezdődjék az ítélet az Isten házanépén. Ha pedig először mirajtunk kezdődik, mi lesz azoknak a vége, akik nem engedelmeskednek az Isten evangéliumának?” Ebben a részben Malakiás próféciája köszön vissza:
„1Íme, elküldöm követemet, és elkészíti előttem az utat. És hirtelen eljön templomába az Úr, akit kerestek, és a szövetség követe, akit kívántok. Íme, eljön – ezt mondja a Seregek URa. 2De ki szenvedheti el eljövetelének napját? És ki állhat meg megjelenésekor? Hiszen olyan ő, mint az ötvös tüze és a ruhamosók lúgja! 3Leül, mint az ötvös, hogy megtisztítsa ezüstjét, és megtisztítja Lévi fiait, fényessé teszi őket, mint az aranyat és ezüstöt. Akkor igazsággal visznek áldozatot az ÚRnak. … 5Mert ítéletre indulok hozzátok…” (Mal 3,1-3.5)
Az ítélet, amiről itt Péter beszél a keresztyének vonatkozásában, nem a bűnök miatt ítélet, mint ami majd eléri a hitetleneket. Hanem Péter itt a szenvedéseken keresztüli formálásunkról beszél. A Zsidó levél is említi, hogy Isten szeret minket, mint egy jó apa, és nem hagy fenyítés nélkül, hogy megtanuljunk az igazság útján járni. Ehhez hasonlóan minden lelki küzdelmed, minden betegséged, minden gúny vagy nehézség, amin keresztül mész, Isten eszköze, hogy fényessé és széppé tegyen. 
Mindezt nehéz elhinni, amikor a fájdalmak között vagyunk. De miért én? Miért most? Miért így? – kérdezzük. Mint ahogy azt is nehéz elhinni, hogy amikor az aranyat betolják a kemencébe, és elkezdik több száz, akár ezer fokon hevíteni, az javára lesz. Nem megy vajon tönkre? Nem éri kár? És nem! Hanem elég benne a salakanyag, és tisztább arany marad hátra. 
Szeretett gyülekezet, Isten ad nektek két okot, amiért ne lepődjetek meg, sőt örüljetek a szenvedésben. Egyrészt Krisztus szenvedéseiből veszitek ki részeteket, másrészt Isten megtisztít ezeken keresztül. Ám mind a kettőhöz hinned kell. A szenvedést nem lehet „csak úgy” átvészelni. Vagy hiszel vagy kételkedsz. Ha hiszed, hogy mindez Istentől jön, javadat szolgálja és célja van mások életében, akkor boldog leszel, és megnyugszik rajtad a dicsőség lelke. Ha kételkedsz, akkor pedig szenvedsz külső és belső kínok között – de nem Krisztusért, nem Isten akarata szerint. Szeretett testvérem, Isten most felszólít téged, hogy nézz Krisztusra, aki feltámadt, aki a mennyben van, és uralkodik – és hidd el az ő szavát, és találd meg a boldogságot a szenvedésben.
Ha pedig még nincs új szíved, nincs valódi kapcsolatod Krisztussal, akkor jó, ha most szembenézel a döntéssel. Szenvedni mindenképpen fogunk ez életben – azonban a szenvedés értelmét csak Krisztus adja meg neked. Krisztus nélkül nincs jó válasz a szenvedésre: a kínjaink értelmetlenek, legfeljebb elfogadjuk, de nem tudunk mit kezdeni velük. Azonban ha Krisztushoz térsz, megtalálod azt, aki megszabadít az igazi szenvedéstől, a pokoltól, és akiért érdemes vállalni ezt a rövid ideig való földi szenvedés. Érte van értelme tűrni, Ő tud erőt adni. Miért szenvednél értelmetlenül? Miért ne térnél most Krisztushoz? 
Bízd lelked hűséges Teremtődre!
Ha az első dolog, amit Isten kér tőlünk a hit, a második az, hogy szenvedéseink között minden erővel tartsuk fent a vele való kapcsolatunkat: „19Azért akik az Isten akaratából szenvednek, jót cselekedve ajánlják lelküket a hűséges Teremtőnek.” Isten azt kéri, hogy a fájdalmak között ajánljuk neki a lelkünket. Ez a szó azt jelenti, hogy „odahelyezni, valaki gondjára bízni”. Ugyanezt mondta Jézus a kereszten: „Atyám, a te kezedbe teszem le a lelkemet!” (Lk 23,46)
Vagyis Isten azt kéri, hogy bármennyire száraz a lelkünk, bármennyire fájóak a körülményeink, ne adjuk fel a vele való kapcsolatot. Pedig alapvetően pont az ellenkezőt tennénk. „Ha nem érzem Isten közelségét, nem erőltetem az imádkozást.” „Ha nem szól hozzám a Szentírás, lerövidítem a csendességet.” Helyette inkább aggódunk, háborgunk, zúgolódunk, kesergünk, panaszkodunk. Azonban Isten azt kéri, hogy ne így tegyünk. Ő hűséges, benne bízhatsz, hogy nem hagy el. Menj hozzá, amikor szenvedsz.
Emlékszem, hogy az általános iskolában rendszeresen kellett menni fogászati szűrésre. Mondani se kell, ezeket nem szerette senki. Ám meglepő módon az végzett a leghamarabb, aki nem rúgózott, hanem rábízta magát a fogorvosra. A többieknek elnyúlt a szenvedésük. Emlékszem, hogy egyik osztálytársam olyan mesteri szintre vitte az ellenkezést, hogy addig kapálózott, és forgatta a fejét, amíg a fogorvosi fúró átfúrta az arcát!
Szeretett gyülekezet, Isten azt szeretné, ha mi nem kapálóznánk így. Hanem ne adjuk fel őt, ne adjuk fel az imádságot, az igét, a testvéri kapcsolatot. Hanem őszintén mondjuk el, ami fáj, ami nem megy, és tegyük le lelkünket és életünket az ő kezébe!
Cselekedj jót!
A harmadik dolog pedig, amit Isten kér tőlünk, hogy a szenvedések között jót cselekedjünk (4,19). Az első reakciónk a fájdalomra az, hogy elbújunk, és magunkba zárkózunk. Azonban Isten mást kér: azt, hogy ebben a helyzetben is ne magunkkal foglalkozzunk, hanem másokat helyezzünk előtérbe, és tegyünk jót az érdekükben.
Ez egy csodálatos bizonyságtételi lehetőség. Mit szól a gúnyoló, ha azt tapasztalja, hogy az okozott fájdalom ellenére segítesz neki? Mit szól az egészséges, ha betegséged ellenére szolgálni akarsz neki? Krisztus szenvedése láttán az egyik lator megtért, a százados pedig felkiáltott: „Ez valóban Isten Fia volt!” Hiszem, hogy Isten hatalmasan fel tudja használni a te szenvedésedet is, ha kész vagy kilépni a magad köréből, és a másikat szolgálni.
Ehhez az erőt persze csak Krisztusnál találod. Menj hozzá, és beszélj vele őszintén, mert ő megért, és együttérez veled. Köszönd meg, hogy neked is részed lehet az ő szenvedésében. Kérj tőle erőt, hogy a fájdalom ellenére is tudj jót tenni. Krisztus segítsen, hogy tudjunk Isten akarata szerint szenvedni. Ámen.

